Afslører yderst skarp pris på Toyota C-HR+ med firehjulstræk

Toyota har netop offentliggjort de danske priser på alle versioner af C-HR+ – mærkets tredje dedikerede elbil, som samtidig er nomineret til Årets Bil i Danmark 2026. Og her er der noget at glæde sig over for dem, der går efter mest mulig elbil for pengene.

Startprisen bliver 299.990 kroner for den forhjulstrukne udgave med 224 hestekræfter og en WLTP-rækkevidde på op til 609 kilometer. Det alene placerer C-HR+ som en af klassens mest effektive elbiler i forhold til pris.

Men det helt bemærkelsesværdige er prisen på den firehjulstrukne version: 319.990 kroner. For bare 20.000 kroner ekstra får man to motorer, 343 hestekræfter, træk på alle fire hjul, 0-100 km/t. på 5,2 sekunder – og mulighed for at trække op til 1.500 kilo på krogen. Det er en usædvanligt lille merpris for så markant en ydelsesforbedring.

Masser af udstyr – også i basisudgaven

Selv den billigste Active-udgave er pakket med udstyr: 18-tommers alufælge, adaptiv fartpilot, varmepumpe, el-bagklap, nøglefri betjening, trådløs Apple CarPlay og Android Auto, 14″ touchskærm, sædevarme, ratvarme og Toyotas nyeste sikkerhedspakke, Safety Sense 3.

Den firehjulstrukne Executive-udgave hæver barren yderligere med 20″ fælge, 360° kamera, digital nøgle, kunstlæder, el-justerbart førersæde og indbygget 22 kW-lader. Her lander prisen på 349.990 kroner – og vælger man panoramaglastag og JBL-lydanlæg, runder topmodellen 359.990 kroner.

Toyota er også klar med privatleasing fra 3.999 kroner om måneden for Active-udgaven (plus 300 kroner ekstra for firehjulstræk). Og som prikken over i’et følger Toyotas tryghedsgaranti: op til 10 år eller én million kilometer på batteriet – forudsat service holdes hos Toyota.

Bestilling fra 3. november

De første forhåndsreserveringer er allerede lukket, men fra 3. november åbner Toyota for almindelige bestillinger hos forhandlere i hele landet.

Med C-HR+ ligner det, at Toyota endelig har fundet elbilsformen: lange rækkevidder, skarpe priser og en køreglæde, der taler direkte til danske familier, som både vil have komfort, power og tryghed i ét og samme stykke blikfang.

Afslører yderst skarp pris på Toyota C-HR+ med firehjulstræk