Prøvekørt: Toyota C-HR+ – har Elroq mødt sin overmand?

Paris, Frankrig: Toyota har tårnhøje ambitioner for sin næste elbil, C-HR+. Faktisk forventer mærket, at den bliver deres mest solgte model i 2026 – og efter en dags kørsel i prototypen forstår man hvorfor. Toyota C-HR+ føles som skabt til Danmark: kompakt, kæk, komfortabel og klar til at tage kampen op i elbilernes mest eftertragtede felt.

Den nye crossover placerer sig elegant mellem den lille Urban Cruiser og den større bZ4X, men her stopper ligheden også. For selv om navnet vækker minder, er C-HR+ en helt ny konstruktion – bygget fra bunden som elbil og med samme platform som bZ4X.

Og så rammer den plet på prisen. 299.990 kroner for en elbil med 77 kWh batteri, op til 608 kilometers rækkevidde og massivt udstyrsniveau gør den til et oplagt valg for mange danske familier. Den mindre version med 58 kWh batteri hopper Toyota over herhjemme – i hvert fald i første omgang – og det virker som et klogt træk. Toyota satser nemlig helhjertet på den variant, der giver mest rækkevidde, masser af komfort og mest værdi for pengene.

Et design med attitude

Toyota har givet C-HR+ et design, der tør skille sig ud. Forenden trækker tydelige tråde til bZ4X og Urban Cruiser med skarptskårne LED-lygter og et rent, futuristisk udtryk, mens silhuetten får et mere kupeagtigt præg takket være den skrånende taglinje. Bagtil nikker den kækt til sin fossilforgænger med den gennemgående lysbar og små, aerodynamiske spoilere i hjørnerne – en fin blanding af nostalgi og ny teknologi.

Standardhjulene er 18-tommer, men vælger du 20-tommerne, får bilen et markant mere sportsligt udtryk. Helhedsindtrykket er modent og selvsikkert – en bil, der tør vise sig frem, men uden at råbe højt.

Enkel, digital og overraskende luksuriøs

Inde i Toyota C-HR+ mødes du af en kabine, der balancerer minimalisme og modernitet på overbevisende vis. Centrum er den store 14-tommer touchskærm, som styrer alt fra klimaanlæg til navigation. Systemet reagerer hurtigt og er let at finde rundt i – selvom Toyota stadig holder sig til den funktionelle skole frem for den festlige.

Sæderne er en positiv overraskelse: bløde, støttende og med en premium-følelse, man normalt ikke forbinder med biler i denne prisklasse. Til gengæld har Toyota stadig ikke fundet plads til et handskerum – et lidt mystisk valg, som også bZ4X døjer med. Rummet bag instrumentbrættet er i stedet optaget af varme- og klimakomponenter.

Til gengæld får du to trådløse mobilopladere, flere smarte opbevaringsrum og et stort aflægningsområde under midterkonsollen – detaljer, der gør hverdagen lettere.

Bagsædet byder på fornuftig benplads, men batteriet under gulvet betyder, at du sidder en smule med knæene oppe. Bagagerummet rummer 416 liter, og det er noget mindre end hos konkurrenter som Skoda Elroq (467 liter) og Nissan Leaf (437 liter) – men stadig rigeligt til både dagligdag og weekendture.

Skærmen er delvist skjult bag rattet

Kabinen domineres af to store skærme, der sætter tonen for det moderne interiør: et 7-tommers digitalt instrumentpanel bag rattet og en 14-tommer multimedieskærm i midten, flankeret af to fysiske drejeknapper til klimaanlægget – en enkel og elegant løsning, der giver et strejf af klassisk brugervenlighed.

Et lille minus er dog, at instrumentpanelet delvist skjules bag rattet – i hvert fald for en person på mine 177 centimeter. En justering af layoutet ville have gjort underværker.

Selve menusystemet fungerer fint og er let at navigere i, men designet føles en smule forældet i sit udtryk. En friskere grafisk opdatering kunne hurtigt løfte oplevelsen et niveau. Til gengæld er ruteplanlægningen imponerende: bilen beregner selv de mest effektive ruter og foreslår automatisk ladestop undervejs, når det er nødvendigt – præcis som det bør være i en moderne elbil.

Sportsligt snit

Tryk på startknappen – og C-HR+ svarer øjeblikkeligt igen. Elmotoren leverer moment fra første millisekund, og særligt AWD-versionen føles kvik og kontant. Den har 343 hestekræfter og accelererer fra 0-100 km/t på 5,2 sekunder, og ja – det kan mærkes. Den har et overraskende sportsligt snit, uden at gå over gevind.

Affjedringen rammer den klassiske Toyota-balance: blød nok til at sluge ujævnheder, men fast nok til at holde kroppen i skak i svingene. Toyota C-HR+ føles solid og velafbalanceret, og selv ved høje hastigheder forbliver kabinen rolig, stabil og behageligt lydsvag. Bremserne er progressive med naturlig regenerering, og styringen præcis nok til, at man faktisk får lyst til at køre en omvej hjem.

Det her er ikke elbilen, der sætter nye rekorder på ladehastighed, digitalisering eller rækkevidde – men den leverer stabile, velafstemte præstationer over hele linjen. Du mærker tydeligt, at Toyota har prioriteret pålidelighed og komfort frem for show og ekstreme tal.

Toyota C-HR+ er kort sagt en afbalanceret og gennemtænkt elbil – ikke den mest ekstreme, men sådan en, man gerne vil leve med til hverdag.

De forskellige varianter af Toyota C-HR+:

Toyota C-HR+ | 77 kWh Active | 77 kWh Active AWD | 77 kWh Executive AWD | 77 kWh Executive Pano AWD
Batteri (netto) | 72 kWh | 72 kWh | 72 kWh | 72 kWh
Rækkevidde | 608 km | 546 km | 546 km | 546 km
Forbrug WLTP | | | |
Motor | 224 hk | 343 hk | 343 hk | 343 hk
Moment | 269 Nm | 269 Nm / 170 Nm | 269 Nm / 170 Nm | 269 Nm / 170 Nm
Acceleration 0-100km/t | 7,3 sek. | 5,2 sek. | 5,2 sek. | 5,2 sek.
Ladeeffekt (AC/DC) | 11 kW / 150 kW | 11 kW / 150 kW | 11 kW / 150 kW | 11 kW / 150 kW
Ladetid 10-80% | 28 min. | 28 min. | 28 min. | 28 min.
Bagagerum | 416 l. | 416 l. | 416 l. | 416 l.
Trækkrog | 750 kilo | 1.500 kilo | 1.500 kilo | 1.500 kilo
Pris | 299.990 kr. | Kendes ikke endnu | Kendes ikke endnu | Kendes ikke endnu

Mine første indtryk …

Når Toyota C-HR+ ruller ind på det danske marked i starten af næste år, går den direkte i clinch med klassens helt store publikumsmagnet – Skoda Elroq, der i år har taget Danmark med storm. Og sammenligningen er interessant: hvor Elroq spiller på funktionalitet, plads og klassisk tysk-nøgtern charme, går C-HR+ mere efter design, køreglæde og et strejf af premium-fornemmelse.

Skoda Elroq har et lidt større bagagerum og en mere firkantet familiebilprofil, men Toyota C-HR+ svarer igen med et mere spændende design, en skarp køreoplevelse og en garanti, der overgår alt i klassen – hele 10 år eller 1 million kilometer. Og i et marked, hvor tillid og driftssikkerhed betyder alt, kan netop dén detalje vise sig at være Toyotas trumfkort.

Kort sagt: Skoda Elroq er den fornuftige, Toyota C-HR+ er den følte. Og det kan meget vel være nok til, at Toyota får endnu en dansk succes på samvittigheden. Jeg er i hvert fald ikke i tvivl om, at Toyota C-HR+ vil finde mange fans herhjemme.

C-HR+ forsøger ikke at sætte nye rekorder på ladehastighed, rækkevidde eller digital finesse – men den leverer solide, pålidelige præstationer hele vejen igennem. Det her er ikke en elbil for dem, der jagter ekstreme tal eller vil prale på elbilforum – det er bilen for dem, der vil have balance, ro og tryghed.

Læs eventuelt mere om Toyota C-HR+ hos Toyota Danmark.

iNPUT var inviteret til testkørsel i Paris af Toyota Danmark.

Se videoen fra vores prøvekørsel.

Prøvekørt: Toyota C-HR+ – har Elroq mødt sin overmand?