Toyota C-HR+ lander i Danmark 7. januar

Om et par uger kan danskerne for første gang se Toyotas nye elbil i virkeligheden. Den fuldt elektriske Toyota C-HR+ rammer Danmark den 7. januar, hvor de første eksemplarer ankommer og indleder en landsdækkende turné. Forbrugerne får dermed mulighed for at opleve bilen længe før den officielle Danmarkslancering senere på året.

Toyota lægger ikke skjul på, at C-HR+ er tiltænkt en central rolle i mærkets danske elbilsatsning. Interessen har allerede vist sig at være markant. Ifølge Toyota Danmark er der afgivet over 1.000 forudbestillinger blot få uger efter, at salget blev åbnet – et tal, der indikerer, at mange danskere ser C-HR+ som et realistisk alternativ i den kompakte SUV-klasse.

– Vi oplever en massiv interesse for C-HR+, og derfor glæder det os, at vi allerede nu kan vise bilen frem fysisk rundt om i hele landet. Det giver mulighed for at opleve både rummeligheden og designet i virkeligheden, siger pressechef Anders Tystrup fra Toyota Danmark.

C-HR+ placerer sig prismæssigt og størrelsesmæssigt midt i et af de mest konkurrenceprægede segmenter på elbilmarkedet. Med et 77 kWh-batteri og en officiel WLTP-rækkevidde på op til 607 kilometer sigter Toyota direkte mod de danskere, der ønsker en elbil, der både kan klare hverdagen og de længere ture uden ladestress. Den forhjulstrukne udgave yder 224 hestekræfter og starter ved 299.990 kroner.

For dem, der vil have ekstra kræfter og bedre fremkommelighed, tilbyder Toyota firehjulstræk. Her leverer bilen samlet 343 hestekræfter, klarer 0 til 100 km/t på 5,2 sekunder og kan trække op til 1.500 kilo – en sjældenhed i klassen. Samtidig signalerer Toyota tydeligt, at C-HR+ ikke kun er tænkt som bybil, men også som et reelt alternativ til familier med behov for alsidighed.

Også på ladefronten har Toyota fokus på nordiske forhold. Alle versioner leveres med batteriforvarmer som standard, så bilen kan lade med op til 150 kW, selv når temperaturen falder. Det betyder kortere ladestop og mere forudsigelig opladning – et punkt, som mange danske elbilkøbere vægter højt.

Se videoen med vores første indtryk af Toyota C-HR+.

Tryghed er et andet centralt salgsargument. Toyota tilbyder op til 10 års eller 1 million kilometers serviceaktiveret batterigaranti, hvilket er blandt markedets mest omfattende. Samtidig lokker importøren med finansiering til 0 procent i variabel rente, hvis bilen bestilles inden 1. februar og der lægges 20 procent i udbetaling.

Fra 7. januar tager Toyota C-HR+ på Danmarksturné og lægger vejen forbi både Jylland, Fyn og Sjælland. Her kan interesserede se bilen, sætte sig ind i den og få en fornemmelse af, om Toyotas nye el-SUV lever op til de høje forventninger. Hvis interessen fra forudbestillingerne er en indikator, kan C-HR+ meget vel blive en af de elbiler, der sætter sit tydelige præg på de danske veje i 2026.

Jylland

Dato: | Forhandler | By
7. januar | Bil & Co. | Kolding
8. januar | Louis Lund | Esbjerg
9. januar | AT Biler | Horsens
10.- 11. januar | Via Biler | Aarhus
12. januar | STS Biler | Viborg
13. januar | MTH Biler | Randers
14.-15. januar | SDK Biler | Aalborg

Fyn og Sjælland

Dato: | Forhandler | By
7. januar | ERA BILER | Hillerød
8. januar | Krogsgaard | Rødovre
9. -10. januar | Via Biler | Brøndby
11. januar | Toyota Køge | Køge
12. januar | Frimann Biler | Nykøbing F.
13. januar | Carto | Slagelse
14.-15. januar | Via Biler | Odense

Toyota C-HR+ lander i Danmark 7. januar